Solly staan nog sterk | Maroela Media
Solly Msimanga, burgemeester van die Tshwane-metro, het Donderdag die eerste deel van die jongste aanslag teen hom afgeweer toe die EFF se mosie van wantroue in die DA-burgemeester van die hand gewys is.
Speaker Rachel Mathebe het die mosie, wat vandag gedebatteer sou word, geweier omdat dit nie aan die raadsreëls voldoen nie. Volgens berigte moes die EFF 'n geskrewe voorlegging vir die mosie ingedien het, maar was die voorlegging wat ingedien is nie voldoende nie.
"Die mosie is nie in ooreenstemming met die reëls nie. My beslissing oor die saak is finaal. As julle nie daarmee saamstem nie, weet julle wat om te doen," het Mathebe gesê.
Die EFF se raadslede het daarna uitgestap.
Nóg 'n mosie van wantroue deur die ANC staar Msimanga egter in die gesig.
Die raadsvergadering het vir middagete verdaag en die ANC se mosie sal na verwagting aangehoor word wanneer raadslede terugkeer. Dit is nog nie duidelik of die EFF-raadslede beplan om terug te keer om ten gunste van die ANC se mosie te stem nie.
Msimanga het vroeër gesê hy laat hom nie afskrik deur die idee van 'n mosie van wantroue nie. "Ek sal dit die hoof bied soos ek al ander uitdagings moes hanteer. Ek sal dit wat verkeerd is, blootlê en daadwerklik optree sonder vrees of gunsbetoning. Terwyl die ANC en EFF probeer om die wettige en demokraties gevestigde regerings in ons metro te destabiliseer, sal ons voortgaan om tasbare verandering vir die mense van Tshwane te bring," het die burgemeester gesê.
Oor 2 weke is dit weer dieselfde storie totdat die EFF gekry het wat hulle wil hê.
solly moet bly en nie uit nie.hy is goeie burgermeester van Pretoria.
Solly staan jou teen die EFF die EFF stap altyd uit as hulle nie hulle sin kry nie (ag shame)
Ek steun ons burgermeester en staan bankvas agter hom, waarom moet die minderheid altyd onguns en onmin saai- skop die EFF uit, al is hulle in koalisie met ANC het hulle nog absoluut niks vir die inwoners beteken nie.